12. Správa Arktídy v globálnom svete (hlasovanie) 
- Pred začiatkom hlasovania o pozmeňujúcom a doplňujúcom návrhu 1:
Satu Hassi
Vážený pán predsedajúci, ako ústny pozmeňujúci a doplňujúci návrh by som chcel navrhnúť, aby sa ochrana biodiverzity v našom pozmeňujúcom a doplňujúcom návrhu doplnila do pôvodného textu odseku. Teda žiadne vynechanie, len doplnenie.
(Parlament súhlasil s prijatím ústneho pozmeňujúceho a doplňujúceho návrhu, no následne zmenený a doplnený pozmeňujúci a doplňujúci návrh zamietol.)
- Pred začiatkom hlasovania o odôvodnení D:
Diana Wallis
Vážený pán predsedajúci, ľudia by mali poznať podrobnosti tohto ústneho pozmeňujúceho a doplňujúceho návrhu. Jeho cieľom je objasniť, prečo Dohovor Organizácie Spojených národov o morskom práve sám osebe nestačí na riešenie situácie Arktídy. Preto pridáva tieto slová do odôvodnenia D: "a ktorý nebol formulovaný konkrétne vo vzťahu k aktuálnym okolnostiam zmeny klímy a jedinečným následkom roztápania ľadu v arktických moriach".
(Parlament súhlasil s prijatím ústneho pozmeňujúceho a doplňujúceho návrhu.)
- Pred začiatkom hlasovania o odôvodnení F:
Diana Wallis
Vážený pán predsedajúci, ide presne o to isté, teda o doplnenie týchto slov do odôvodnenia F: "keďže arktický región v súčasnosti nie je regulovaný žiadnymi konkrétne formulovanými mnohostrannými normami a predpismi."
(Parlament súhlasil s prijatím ústneho pozmeňujúceho a doplňujúceho návrhu.)
